በደቡብ ክልል ዘንድሮ ከ600 በላይ የባዪ ጋዝ ተቋማት ግንባታ ተከናወነ
አዲስ አበባ፤ ሐምሌ 14/2005 (ዋኢማ) – በደቡብ ክልል በተጠናቀቀው በጀት አመት ከ600 በላይ የባዮ ጋዝ ተቋማት ግንባታና 122ሺህ 304 ማገዶ ቆጣቢ ምድጃ ለህብረተሰቡ ማቅረቡን የክልሉ ውሃ ሀብት ቢሮ ገለጸ፡፡የኢነርጂና የማዕድን ስራዎችን በስሩ የሚያስተዳድረው የክልሉ ውሃ ሀብት ቢሮ የኮሙኒኬሽን ጉዳዮች የስራ ሂደት ባለሙያ አቶ ጁሲ ጥላሁን  ለኢትዮጵያ ዜና አገልግሎት እንደገለጹት አማራጭ የሀይል አቅርቦትን ለህብረተሰቡ ለማዳረስ በተያዘው ፕሮግራም መሰረት የባዮ ጋዝ ተቋማቱ ግንባታና ማገዶ ቆጣቢ ምድጃዎቹ የቀረቡት በክልሉ ዞኖችና ልዩ ወረዳዎች ለሚገኙ የገጠር አካባቢዎች በተመጣጠኝ ዋጋ ነው፡፡የባዮ ጋዝ ተቋማቱ ለሀይል ማመንጫ የሚገለገሉት የግብርና ተረፈ ምርቶች ማብለያዎችን በመገንባት የተቋቋሙ በመሆናቸው በአሁኑ ወቅት በርካታ ቤተሰቦች ለመብራትና ምግብ ማብሰያ እየተገለገሉበት እንደሚገኝ ገልጸው በማገዶ ቆጣቢ ምድጃዎቹ ከ122 ሺህ በላይ የገጠር ነዋሪዎች እንዲጠቀሙ መደረጉን አስረድተዋል፡፡ጤና ጣቢያና ጤና ኬላዎች፣ ትምህርት ቤቶች ፣ የእንስሳት ክሊኒኮችን ጨምሮ በ83 ተቋማትና በቤተሰብ ደረጃ ለ14ሺህ 519  አባዎራዎች ተጠቃሚ ያደረጉ በጸሀይ ሃይል የሚሰሩ የሶላር መሳሪያዎች ተከላ መከናወኑንም አቶ ጁሲ ጥላሁን  ተናግረዋል፡፡ በተጨማሪም ለሰባት ተቋማት የሶላር ቴክኖሎጂ ስታንደርድ ማዘጋጀት ተችሏል ብለዋል፡፡እንዲሁም 102 ሺህ 117 ሄክታር  የሚሸፍን የባዮ ፊውል ልማት ምቹ አካባቢዎች ተለይተው ለልማት ተዘጋጅተዋል፡፡ በዚህም አርሶ አደሩ ተደራጅቶ ተጠቃሚ እንዲሆን 26 ማህበራት መቋቋማቸውን ገልጸዋል፡፡ እነዚህ ስራዎች የተከናወኑት ለበጀት አመቱ ለኢነርጂና ለማዕድን ልማት በተመደበ 5 ነጥብ 8 ሚሊዮን ብር በጀት ውስጥ መሆኑም ተመልክቷል፡፡አነስተኛ የሀይድሮ ሀይል ማመንጫ ፕሮጀክቶች  ጥናትን ግንባታዎች  አንዲሁም አማራጭ የኢነርጂ ምርምር ማዕከላት  የማስፋፋት ስራ በክልሉ የተለያዩ አካባቢዎች እየተካሄደ መሆኑን አስረድተዋል፡፡እንደ ኢሬቴድ ዘገባ በክልሉ አማራጭ የሃይል አቅርቦት ለማገዶና ለሀይል ፍላጎት እየተባለ የሚወድመውን የደን ሀብት ከመታደግ በሻገር የህብረተሰቡን የስራ ጊዜ ፣ ጉልበትና ወጪ ለመቆጠብ ከፍተኛ አስተዋጾኦ አንዳላቸው ባለሙያው አስታውቀዋል፡፡በደቡብ  ክልል በእድገትና ትራንስፎርሜሽን ዕቅዱ አመት መጨረሻ ታዳሽና አማራጭ የሀይል አቅርቦት በ2002 ከነበረበት 15 በመቶ ሽፋን ወደ 25 በመቶ ለማሳደግ ሰፋፊ የልማት ፕሮግራም ተነድፎ እንቅስቃሴ እየተደረገ መሆኑን ገልጸዋል፡፡